ชุมนุมสหกรณ์ฯทุบดอกเบี้ยให้กู้สู้คู่แข่ง
ชสอ. เตรียม 8,000 ล้านให้กู้สหกรณ์ออมทรัพย์ ดอกเบี้ย 3.90% แข่งกับสหกรณ์ขนาดใหญ่ที่แห่ปล่อยกู้ตรงสหกรณ์รายย่อย
29 ต.ค. 2565

ชสอ. เตรียม 8,000 ล้านให้กู้สหกรณ์ออมทรัพย์ ดอกเบี้ย 3.90% แข่งกับสหกรณ์ขนาดใหญ่ที่แห่ปล่อยกู้ตรงสหกรณ์รายย่อย
พล.ท.วีระ วงศ์สรรค์ ประธานกรรมการ ชุมนุมสหกรณ์ออมทรัพย์ (ชสอ.) เปิดเผยว่า ชสอ.ได้เตรียมวงเงินจำนวน 8,000 ล้านบาท เพื่อจัดทำโครงการเงินกู้พิเศษ เพื่อให้สมาชิกสหกรณ์ใช้เป็นทุนหมุนเวียนระยะสั้น โดยจะให้สมาชิกสหกรณ์กู้รายละไม่เกิน 500 ล้านบาท อัตราดอกเบี้ยเงินกู้ 3.90% ซึ่งหากหักเฉลี่ยคืนแล้ว จะเท่ากับอัตราดอกเบี้ยเงินกู้อยู่ที่ 3.75% ต่ำกว่าอัตราดอกเบี้ยเงินกู้ของธนาคารพาณิชย์ที่ปัจจุบันอยู่ที่ 6-9% โดยสหกรณ์ออมทรัพย์สามารถนำเงินกู้ที่ได้ไปปล่อยเงินกู้ต่อให้สมาชิกรายย่อยของสหกรณ์ต่อไป 
ทั้งนี้ เงินกู้ดังกล่าว ชสอ.ได้กำหนดเงื่อนไขระยะเวลาการชำระคืนสูงสุดไม่เกิน 12 เดือน โดยงวดที่ 1-11 ให้ส่งชำระเงินต้นจำนวน 1% ของวงเงินกู้ หรือไม่เกิน 1 ล้านบาท และงวดที่ 12 ให้ชำระคืนเงินต้นส่วนที่เหลือทั้งหมดคืนแก่ ชสอ.
พล.ท.วีระ กล่าวว่า ปัจจุบันมีกลุ่มสหกรณ์ออมทรัพย์ขนาดใหญ่ ที่มีสภาพคล่องจำนวนมาก ได้หันมาแข่งขันด้วยการปล่อยเงินกู้โดยตรงให้กับสหกรณ์ออมทรัพย์ขนาดเล็ก เพื่อแสวงหาผลตอบแทนในอัตราที่สูงกว่าการนำเงินไปฝากกับธนาคารพาณิชย์ อีกทั้งธนาคารพาณิชย์เองก็หันมาปล่อยกู้ให้แก่สหกรณ์ ดังนั้น ชสอ.จึงต้องปรับลดอัตราดอกเบี้ยลงมาให้เหมาะสม เพื่อที่จะคงนโยบายการเป็นศูนย์กลางเงินสำหรับสมาชิกสหกรณ์ออมทรัพย์
ทั้งนี้ ที่ผ่านมา ชสอ.ได้มีการปรับลดอัตราดอกเบี้ยเงินกู้เพื่อให้สามารถแข่งขันได้ โดยมีการลดอัตราดอกเบี้ยเงินกู้ลงประมาณ 0.20% ทำให้อัตราดอกเบี้ยเงินกู้ระยะสั้นปรับลดลงจาก 4.60% เหลือ 4.40%  อัตราดอกเบี้ยเงินกู้ระยะปานกลาง ปรับลดลงจาก 5.05% เหลือ 4.85% อัตราดอกเบี้ยเงินกู้ระยะยาว ปรับลดจาก 5.15% เหลือ 4.95% โครงการเงินกู้พิเศษเพื่อชำระหนี้สถาบันการเงินอื่น มีการปรับลดอัตราดอกเบี้ยจาก 4.60%  เหลือ 4.40% และโครงการเงินกู้พิเศษ 2 เพื่อบริหารสหกรณ์ ปรับลดจาก 4.20% เหลือ 4%
สำหรับฐานะการให้กู้ยืมของ ชสอ. ณ สิ้นรอบบัญชีปี 2558 (สิ้นสุด มี.ค. 2559) พบว่า ชสอ.ให้กู้แก่สหกรณ์สมาชิกสัดส่วนมากที่สุด 71.8% ของสินทรัพย์รวม ที่ผ่านมา ชสอ. มีนโยบายให้กู้ยืมทั้งแก่สหกรณ์ที่เป็นสมาชิกและไม่เป็นสมาชิก แต่จะให้สิทธิพิเศษแก่สหกรณ์สมาชิกก่อนหากความต้องการกู้ยืมจากสมาชิกมีมาก โดยวงเงินให้กู้ยืมแก่สหกรณ์สมาชิกมีจำนวน 70,402 ล้านบาท เป็นการให้กู้แก่สหกรณ์สมาชิกเพียง 278 ราย จากสหกรณ์สมาชิกทั้งหมด 1,071 ราย